I år kan meteorologens nytårshilsen hedde ”gråt nytår” for året ender gråt og råkoldt. Til gengæld kommer der ikke så meget vind, og det er godt vejr for dem, der skal ud at fyre raketter af. Vi er stået op til et ret intenst nedbørsbånd, der ligger tværs gennem landet. Temperaturen ligger på to til fem grader, og der er ingen glatte veje. I aften bliver temperaturen nul til to grader med mulighed for lokale minusgrader. Fyrværkerifolket kan som nævnt godt forvente, at raketterne flyver lige op. Til gengæld bliver det overskyet, og lokalt kan der også komme dis eller tåge. Størst risiko for tåge er i Jylland. Der bliver altså ikke tale om, at raketterne flyver op og folder sig ud mod en stjerneklar himmel. Nogle steder vil det se ud, som om de flyver op i en sky. 31. decembers store joker bliver, om temperaturen kan falde så meget, at noget af al regnen kan ende som sne i løbet af dagen. Det ligger lige på grænsen, forklarer meteorolog ved TV 2 VEJRET Andreas Nyholm. Temperaturen skal falde lidt, men det er nærmest decimaler, der afgør, om nedbøren vil nå at ramme jorden som regn, tøsne eller i yderste tilfælde sne. En marginal chance I den sydøstlige del af Jylland er det to grader og regn, og falder temperaturen bare en grad, kan det gå over i tøsne. Særligt kan der komme sne fra Billund og østover. - Hvis det sker, kan det i yderste konsekvens ende som det kraftigste snevejr i 2020. Men det er et stort hvis. I princippet kan det lokalt ende med ti centimeter sne, men det kan lige så godt bare ende i slud, siger Andreas Nyholm. Sandsynligheden for sne stiger oppe i terrænet. Hvis der bliver målt to grader nede ved jorden i Billund, kan der sagtens være højdedrag i nærheden, hvor temperaturen er en grad lavere. Dermed vil der nemt kunne falde tøsne, som så smelter bort. Hvis der så faktisk er frost på højdedraget, og der falder sne, vil der komme en fin hvid bakketop.

Opsummering:
Årets sidste dag bliver både grå og våd, og så ligger vi lige på vippen til noget sne.